

LĒMUMS

Ādažos, Ādažu novadā

2025. gada 26. jūnijā **Nr. 260**

**Par dalību projektā “Multimodāls sabiedriskā transporta tīkls, 2. kārta” attīstot staciju “Kalngale”**

Ministru kabinets 19.11.2024. pieņēma noteikumus Nr. 726 “Eiropas Savienības kohēzijas politikas programmas 2021.–2027. gadam 2.3.1. specifiskā atbalsta mērķa “Veicināt ilgtspējīgu daudzveidu mobilitāti pilsētās” 2.3.1.2. pasākuma “Multimodāls sabiedriskā transporta tīkls” īstenošanas noteikumi” (turpmāk – Noteikumi), ar mērķi - veicināt multimodāla sabiedriskā transporta tīkla attīstību ar dzelzceļu kā sabiedriskā transporta sistēmas mugurkaulu, izveidojot sabiedriskā transporta savienojumu punktus, kā arī veicinot mikromobilitāti.

Noteikumi paredz maksimālo attiecināmo Eiropas Reģionālās attīstības fonda (turpmāk – ERAF) finansējuma apmēru 85 % no projekta plānotā kopējā attiecināmā finansējuma, t.sk., attiecināmas arī pievienotās vērtības nodokļa izmaksas.

Noteikumi arī paredz līdz 31.12.2029. īstenot vismaz 20 projektus, īstenojot atklātas projektu iesniegumu atlases, kā pirmo atlases kārtu paredzot tikai augstas gatavības projektu atbalstīšanai. Projektu atlasi organizē un turpmākās darbības veic Centrālā Finanšu un līgumu aģentūra. Otrās atlases kārtas atvēršana paredzama 2025. gada vasarā, paredzot projektu iesnieguma gatavošanai 3 mēnešus.

Ādažu novada pašvaldības domes Finanšu komiteja 19.02.2025. atzina par atbalstāmu konceptuālu dalību projektu 2. kārtas atlasē Kalngales stacijas piegulošās teritorijas attīstībai (turpmāk – Projekts), kura ietvaros plānots pārbūvēt Vanagu ielu visā tās garumā un izveidot cietā seguma virskārtu esošajam stāvlaukumam (tādējādi nodrošinot transportlīdzekļu ērtu piekļūstamību dzelzceļa stacijai “Kalngale”), kā arī izbūvēt ietvi un apgaismojumu no Slokas ielas līdz dzelzceļa stacijai (veicinot iedzīvotāju pārvietošanos ar kājām un velosipēdiem).

Ņemot vērā Projektā plānotās darbības, nepieciešams noslēgt sadarbības līgumu ar VAS “Latvijas dzelzceļš” zemes vienības ar kadastra apzīmējumu Nr. 80520070543 daļas izmantošanai, t.i., esošā stāvlaukuma pārbūvei un ietves ar apgaismojumu izbūvei līdz SIA “Rīgas meži” īpašumam un sadarbības līgumu ar VSIA “Latvijas valsts ceļi” valsts zemes vienības ar kadastra apzīmējumu Nr. 80520070667 daļas izmantošanai, t.i., Vanagu ielas krustojuma ar autoceļu P1 pārbūvei.

Ietves un apgaismojuma izbūvei (līdz Slokas ielai) nepieciešams izmantot SIA “Rīgas meži” zemes vienību ar kadastra apzīmējumu Nr. 80520070571. Noteikumu 21. punkts paredz, ka pašvaldība var veikt ieguldījumus īpašumā, ja līdz noslēguma maksājuma veikšanai tiesības nostiprinātās zemesgrāmatā. No Projekta infrastruktūras vēlākas uzraudzības un apsaimniekošanas viedokļa, pašvaldībai būtu lietderīgi atsavināt Projektam nepieciešamo zemes vienības daļu. Noteikumi pieļauj attiecināt zemes iegādes izmaksas līdz 10 % no Projekta kopējām attiecināmajām izmaksām, savukārt neattiecināmas izmaksas ir zemes ierīcības projekta izstrāde, sadalītās zemes vienības reģistrēšana zemesgrāmatā, novērtēšanas pakalpojuma izmaksas.

Projekta kopējās plānotās attiecināmās izmaksas ir 1 000 000,00 *euro*, tajā skaitā ERAF finansējums 749 900 *euro,* jeb 74,99 %, un pašvaldības finansējums 250 100 *euro,* jeb 25,01 %. Projekta apstiprināšanas gadījumā iespējams saņemt vairākus avansus kopsummā nepārsniedzot 90 % no Projektam piešķirtā ERAF finansējuma. Pašvaldības finansējumu un 10 % no ERAF finansējuma nepieciešams paredzēt 2026. gada un 2027. gada budžetā, sadalot to vienādās daļās, t.i., katrā gadā paredzot 162 545 *euro*. Atsavināšanas procesa izmaksām 2026. gada budžetā papildus nepieciešams paredzēt 7 500 *euro*.

Projekts atbilst Ādažu novada Attīstības programmas (2021. – 2027.) vidējā termiņa prioritātēm:

1. “VTP3: Attīstīta, droša un mobila satiksmes infrastruktūra”:
   * rīcības virziena “RV3.1: Pašvaldības ceļu un ielu infrastruktūras atjaunošana un attīstība” uzdevuma “U3.1.1: Uzlabot satiksmes drošību uz ceļiem un ielām, t.sk., nodrošinot mazāk aizsargātu satiksmes dalībnieku – gājēju, velobraucēju – drošību” pasākumam “C3.1.1.4. Satiksmes drošības uzlabošanas projektu izstrāde un īstenošana uz Carnikavas pagasta ceļiem un ielām”, uzdevuma “U3.1.2: Uzturēt, labiekārtot un atjaunot pašvaldības ielas un ceļus” pasākumiem “C3.1.2.1. Pašvaldības ceļu un ielu infrastruktūras uzturēšana un attīstība” un “C3.1.2.2. Ielu seguma atjaunošana un izveide”, uzdevumam “U3.1.3: Nodrošināt energoefektīvu apgaismojumu apdzīvotajās vietās un sabiedriskās vietās, kur tas vēl nav nodrošināts”;
   * rīcības virziena “RV3.2: Mobilitātes attīstība” uzdevuma “U3.2.2: Izbūvēt, labiekārtot un atjaunot stāvvietas” pasākumam “C3.2.2.1. Auto stāvlaukumu izveide un paplašināšana”, uzdevuma “U3.2.3: Uzlabot pārvietošanās iespējas starp novada ciemiem un tuvākajām apdzīvotajām vietām” pasākumam “C3.2.3.2. Gājēju un velobraucēju maršrutu izstrāde, attīstības projektu izstrāde un īstenošana”;
2. “VTP6: Klimatneitrāla enerģijas izmantošana un ģenerācija”:
   * rīcības virziena “RV6.3: Videi draudzīgs transports un mobilitāte” uzdevuma “U6.3.1 Veicināt ilgtspējīgus transporta un mobilitātes risinājumus” pasākumiem “C6.3.1.1. Mobilitātes veicināšana novada teritorijā un ar citām pašvaldībām”, “C6.3.1.2. Gājēju un velo infrastruktūras attīstība” un “C6.3.1.4. Videi draudzīga novada apmeklētāju pārvietošanās un autostāvvietu ierīkošana”.

Pamatojoties uz Pašvaldību likuma 4. panta pirmās daļas 2. un 3. punktu, 10. panta pirmās daļas 16. punktu, 73. panta ceturto daļu, Sabiedrības vajadzībām nepieciešamā nekustamā īpašuma atsavināšanas likuma 2., 3., un 4. pantu, kā arī ņemot vērā Projektu uzraudzības komisijas 28.04.2025. atzinumu, domes Attīstības komitejas 14.05.2025. atzinumu un Finanšu komitejas 21.05.2025. atzinumu, Ādažu novada pašvaldības dome

**NOLEMJ:**

1. Konceptuāli atbalstīt:
   1. Ādažu novada pašvaldības dalību Eiropas Savienības kohēzijas politikas programmas 2021.–2027. gadam 2.3.1. specifiskā atbalsta mērķa “Veicināt ilgtspējīgu daudzveidu mobilitāti pilsētās” 2.3.1.2. pasākumā “Multimodāls sabiedriskā transporta tīkls” attīstot teritoriju pie dzelzceļa stacijas “Kalngale”, ar plānoto indikatīvo finansējumu 1 000 000 *euro* (t.sk., 749 900 *euro* ERAF finansējums un 250 100 *euro* pašvaldības finansējums);
   2. zemes vienības ar kadastra apzīmējumu Nr. 80520070571 daļas 1340 m2 platībā no SIA “Rīgas meži” iegādi Projekta īstenošanai.
2. Centrālās pārvaldes Attīstības un projektu nodaļai:
   1. sagatavot un iesniegt Projekta pieteikumu Kohēzijas politikas fondu vadības informācijas sistēmā;
   2. organizēt sadarbības līguma noslēgšanu ar VAS “Latvijas dzelzceļš” par zemes vienības ar kadastra apzīmējumu Nr. 80520070543 daļas izmantošanu.
   3. Organizēt sadarbības līguma noslēgšanu ar VSIA “Latvijas valsts ceļi” par zemes vienības ar kadastra apzīmējumu Nr. 80520070667 daļas izmantošanu.
   4. Organizēt sadarbības līguma noslēgšanu ar SIA “Rīgas meži” par zemes vienības ar kadastra apzīmējumu Nr. 80520070571 daļas atsavināšanu.
3. Projekta apstiprināšanas gadījumā:
   1. iekļaut Projekta izpildei nepieciešamos finanšu līdzekļus Attīstības un projektu nodaļas budžeta tāmes projektā 2026. gadā 162 545 *euro* un 2027. gadā 162 545 *euro*;
   2. iekļaut Centrālās pārvaldes Nekustamā īpašuma nodaļas 2026. gada budžeta tāmes projektā 7 500 *euro* zemes vienības daļas ar kadastra apzīmējumu Nr. 80520070543 atsavināšanas procesa izdevumu apmaksai.
4. Papildināt Attīstības programmas (2021-2027) Rīcības plāna uzdevumu “U6.3.1: Veicināt ilgtspējīgus transporta un mobilitātes risinājumus” ar jaunu pasākumu “C6.3.1.6. Projekta “Multimodāla sabiedriskā transporta tīkla attīstība Kalngalē” īstenošana” (atbildīgais – Attīstības un projektu nodaļa; izpildes termiņš 2025.-2029.; Finanšu resursi – ES finansējums, Pašvaldības finansējums; Indikatīvās projekta izmaksas – 1 000 000 *euro*; Iznākuma rādītāji – Projektu plānots veikt 2.3.1.2. pasākuma “Multimodāls sabiedriskā transporta tīkls” ietvaros. Projektā plānots pārbūvēt Vanagu ielu visā tās garumā un pārbūvēt esošo stāvlaukumu ar cietā seguma virskārtu, nodrošinot ērtu piekļūstamību dzelzceļa stacijai “Kalngale”. Veicinot iedzīvotāju pārvietošanos ar kājām un velosipēdiem, plānots izbūvēt ietvi un apgaismojumu no Slokas ielas līdz dzelzceļa stacijai.
5. Pašvaldības domes priekšsēdētājai parakstīt ar Projekta īstenošanu saistītos dokumentus.
6. Pašvaldības izpilddirektora vietniecei veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU